bluuebunny/crossref_metadata_2025 huggingface dataset:
Μελέτη προτύπων σύστασης, κατανομές και συμμετρίες νουκλεοτιδικών μοτίβων σε γονιδιωματική κλίμακα
Authors: Αποστόλου-Καραμπέλης Κωνσταντίνος
Published: September 2021

Η σύσταση του DNA εξελίσσεται συμμετρικά όταν δεν υπάρχουν ειδικές ανά κλώνο πολώσεις των μεταλλακτικών ρυθμών και των επιλεκτικών πιέσεων. Η συμμετρία των ρυθμών υποκατάσταση αντιστοιχεί σε μία μηδενική υπόθεση για την εξέλιξη του γενετικού υλικού και οδηγεί σε χαρακτηριστικές κανονικότητες της σύστασης του DNA, στην κλίμακα ολόκληρου του γονιδιώματος. Αποκλίσεις από αυτές τις κανονικότητες υποδηλώνουν την παρουσία ασυμμετριών μεταξύ των αντιστρόφως συμπληρωματικών κλώνων. Η παρούσα εργασία προσφέρει πλήθος ευρημάτων που αποδεικνύουν πως οι συσχετίσεις μεταξύ των 1ης τάξης γειτονικών βάσεων αποτελούν ένα χαρακτηριστικό της σύστασης του DNA που είναι έντονα πολωμένο μεταξύ των κλώνων του DNA. Το γεγονός αυτό συνεπάγεται συστηματικές ασυμμετρίες των υποκαταστάσεων οι οποίες εξαρτώνται από την ταυτότητα των παρακείμενων βάσεων (neighbor-dependend substitutions). Προκειμένου να εντοπίσουμε τέτοιες ασυμμετρίες, εισάγουμε ένα μέτρο που δεν προϋποθέτει την στοίχιση ομόλογων αλληλουχιών, τις αποκλίσεις των σταθμισμένων συχνοτήτων των δινουκλεοτιδίων. Οι κατανομές αυτών των αποκλίσεων κατά μήκος των κωδικών αλληλουχιών επιτρέπουν την ανασυγκρότηση των φυλογενετικών σχέσεων των βακτηριών. Συνεπώς, τα πρότυπα των υποκαταστάσεων που εξαρτώνται από την ταυτότητα των 1ης τάξης γειτονικών βάσεων δεν είναι κοινά μεταξύ εξελικτικά απομακρυσμένων οργανισμών, αλλά αντίθετα είναι ανά είδος καθορισμένα (species-specific). Αναλύοντας τις αποκλίσεις που εμφανίζονται ανά θέση κωδικονίων, σε συνάρτηση και με την ταυτότητα των 1ης τάξης γειτονικών βάσεων, οδηγούμαστε σε σημαντικά συμπεράσματα σχετικά με την προέλευση των ασυμμετριών που εκδηλώνουν οι ρυθμοί υποκατάστασης. Εισάγοντας ένα απλό μοντέλο που περιγράφει την πιθανότητα εμφάνισης κωδικονίων συναρτήσει ενός ελάχιστου αριθμού παραμέτρων που είναι συμμετρικές ως προς τους κλώνους του DNA, υποστηρίζουμε ότι η δομή του γενετικού κώδικα επιβάλλει ασύμμετρα πρότυπα υποκαταστάσεων ως απόκριση στις μεταλλακτικές πιέσεις που κατευθύνουν την σύσταση των κωδικών περιοχών προς ένα συγκεκριμένο GC περιεχόμενο. Συγκεκριμένα, η οργάνωση του γενετικού κώδικα σε ομάδες συνώνυμων κωδικονίων μπορεί να οδηγεί σε ασυμμετρίες της κατανομή των νουκλεοτιδίων μεταξύ διαφορετικών κωδικών θέσεων, ακόμα και όταν η επιλογή για συγκεκριμένα κωδικόνια και αμινοξέα δεν λαμβάνονται υπόψιν. Εν συνεχεία, η μελέτης μας καταδεικνύει ότι εγγενείς ασυμμετρίες του καταλυτικού κέντρου της PolIII, που διαφοροποιούν την ενεργότητα ενσωμάτωσης των νουκλεοτιδίων και την επιδιορθωτική ενεργότητα της α-υπομονάδας κατά μήκος των δύο κλώνων της αντιγραφής, επάγουν συστηματικά ειδικές ανά κλώνο πολώσεις των ρυθμών υποκατάστασης, στην κλίμακα ολόκληρου του γονιδιώματος. Επίσης, εξετάζουμε τον ρόλο ποικίλων μηχανισμών τροποποίησης και επιδιόρθωσης του DNA στην διαμόρφωση των παρατηρούμενων αποκλίσεων από το πρότυπο της συμμετρικής εξέλιξης των κλώνων.
Τα Ευρωπαϊκά Σχολεία της Θεσσαλονίκης (1888-1943)
Authors: Μπουρούτης Ανδρέας
Published: September 2021

Στόχος της διατριβής είναι να εμβαθύνει στην παρουσία και τον ρόλο των ευρωπαϊκών σχολείων στην Θεσσαλονίκη ως πόλου συγχρωτισμού και συνύπαρξης των διάφορων κοινοτήτων, κάτι που συνέβαλλε στη διαμόρφωση μιας νέας κοσμοπολιτικής ταυτότητας. Σημαντικό ενοποιητικό στοιχείο στην προσπάθεια τούτη ήταν η παρουσία της πολυπληθούς εβραϊκής κοινότητας της πόλης. Ως υπόθεση εργασίας θεωρείται ότι τα ευρωπαϊκά σχολεία πέρα από την διαμόρφωση μιας πολυπολιτισμικής ταυτότητας, προσήλκυαν μαθητές από την αστική τάξη της Θεσσαλονίκης και γι αυτό είχαν ταξικό χαρακτήρα. Στην ίδια υπόθεση θεωρείται ότι οι αστοί της Θεσσαλονίκης κινούνταν υπεράνω των κοινοτικών περιορισμών και ευνοούσαν την λειτουργία των διεθνών σχολείων γιατί με αυτό τον τρόπο δημιουργείτο ένα ευνοϊκό πλαίσιο οικονομικών και κοινωνικών δραστηριοτήτων χωρίς αποκλεισμούς. Οι ίδιοι οι αστοί θα ήταν οι πλέον ευνοημένοι των εξελίξεων. Στο ίδιο πλαίσιο εξετάζεται και ο ρόλος των Μεγάλων Δυνάμεων και ο βαθμός εκμετάλλευσης των σχολείων ως μέσου διείσδυσης και απόκτησης ερεισμάτων. Επίσης ερευνητικό στόχο αποτελεί η συγκριτική εξέταση της παρουσίας των ευρωπαϊκών σχολικών ιδρυμάτων σε πόλεις της Οθωμανικής Αυτοκρατορίας και η διερεύνηση εάν τα σχολεία τούτα συνέβαλλαν κατά τόπους στη διαμόρφωση και τον συγχρωτισμό μιας εξωστρεφούς αστικής τάξης που κινείτο με ταξικά και όχι εθνοθρησκευτικά κριτήρια. Η διατριβή κάνει χρήση κυρίως πρωτογενούς αρχειακού υλικού από ιταλικά, γαλλικά, ελληνικά και γερμανικά αρχεία. Στα συμπεράσματα που καταλήγει διαπιστώνεται ότι πράγματι τα ευρωπαϊκά σχολεία αποτέλεσαν μια σημαντική πολιτιστική και κοινωνική τομή σε μια πόλη η οποία από σημαντικό λιμάνι μιας μεγάλης αλλά ασθενούς αυτοκρατορίας μετετράπη σε μια πόλη ενός μικρούς κράτους με ομοιογενή χαρακτηριστικά. Τα διεθνή εκπαιδευτικά ινστιτούτα υπήρξαν βασικός πυρήνας συνύπαρξης των διαφόρων κοινοτήτων της πόλης ενώ αποτέλεσαν προνομιακό πεδίο παρουσίας παιδιών από τα μεσαία και ανώτερα κοινωνικά στρώματα. Τα λιμάνια του Λεβάντε (Σμύρνη, Βηρυτός, Αλεξάνδρεια) εμφάνιζαν παρόμοια χαρακτηριστικά με αυτά της Θεσσαλονίκης ως προς την λειτουργία των διεθνών τους σχολείων και της μείξης των διαφόρων κοινοτήτων τους.
Μελέτη χειρουργικών ορίων μετά εκτομή συμπαγών, μη ψηλαφητών μαστογραφικών αλλοιώσεων στον καρκίνο του μαστού με τη χρήση ραδιοσυχνοτήτων (σύστημα BLES)
Authors: Παπαπαναγιώτου Ιωάννης
Published: September 2021

ΣκοπόςΗ στερεοτακτική βιοψία μαστού με τη χρήση ραδιοσυχνοτήτων (BLES®) αποτελεί μια αυτοματοποιημένη, απεικονιστικά καθοδηγούμενη, διαδερμική μέθοδο βιοψίας του μαστού, ενώ η χρήση των ραδιοσυχνοτήτων συμβάλλει στην ακέραιη εκτομή μαστογραφικών αλλοιώσεων. Σκοπός της εργασίας αποτέλεσε η αξιολόγηση της αποτελεσματικότητας του συστήματος BLES® στην πλήρη εκτομή μικρών, μή ψηλαφητών, συμπαγών καρκινωμάτων του μαστού. Υλικό-ΜέθοδοςΗ μελέτη μας συμπεριλάβαμε 50 ασθενείς που υπεβλήθησαν σε στερεοτακτική βιοψία μαστού με τη μέθοδο BLES® λόγω ύποπτης (βάση ταξινόμησης του διεθνούς συστήματος αναφοράς και καταγραφής δεδομένων απεικόνισης BIRADS) BIRADS>4, επιβεβαιωμένης υπερηχογραφικά συμπαγούς, μαστογραφικής αλλοίωσης απο τον Ιούνιο του 2009 έως τον Ιούνιο του 2014. Η βιοψία ανέδειξε σε όλες τις περιπτώσεις ύπαρξη καρκινικής νόσου [ενδοπορικό καρκίνωμα (DCIS) και διηθητικό πορογενές (IDC) ή λοβιακό καρκίνωμα (ILC)]. Ανάλογα με την ιστολογική έκθεση της κάθε ασθενούς, συνεστήθη και η ανάλογη χειρουργική αντιμετώπιση. Μετεγχειρητικά, μελετήσαμε τα παρασκευάσματα με απώτερο σκοπό να εντοπίσουμε την ύπαρξη ή όχι υπολειμματικής εστίας στην κοιλότητα του BLESΑποτελέσματα24/50 μαστογραφικές αλλοιώσεις είχαν διάμετρο <1εκ. ενώ 26/50 είχαν διάμετρο >1εκ. Η ιστολογική έκθεση των εξαιρεθέντων απο το BLES ιστοτεμαχίων ανέδειξε 3 περιπτώσεις DCIS, 25 IDC και 2 ILC. Απουσία υπολειμματικής καρκινικής εστίας επιβεβαιώθηκε σε 13/14 περιπτώσεις αλλοιώσεων διαμέτρου <1 εκ. και σε 2/16 περιπτώσεις διαμέτρου >1 εκ. Υγιή όρια εκτομής επιτεύχθηκαν σε 5/14 αλλοιώσεις διαμέτρου <1εκ. Η στατιστική ανάλυξη ανέδειξε οτι ο μόνος σημαντικός προγνωστικός παράγοντας πλήρους εκτομής ενός καρκινώματος, χωρίς εντόπιση υπολειμματικής εστίας στη κοιλότητα, ήταν η μαστογραφική διάμετρος της αλλοίωσης. ΣυμπεράσματαΑν και το δείγμα των ασθενών της μελέτης μας είναι μικρό, φαίνεται πως το σύστημα BLES® έχει τη δυνατότητα να εξαιρεί πλήρως, και σε ορισμένες περιπτώσεις να επιτυγχάνει υγιή όρια εκτομής σε μικρές <1εκ. καρκινωματώδεις αλλοιώσεις του μαστού.
Optimizing query answering over expressive ontological knowledge
Authors: Κόλλια Ηλιάννα
Published: September 2021

Στη διατριβή αυτή έχουν αναπτυχθεί τεχνικές βελτιστοποίησης για την απάντηση συζευκτικών ερωτημάτων που τίθενται σεβάσεις γνώσης περιγραφικής λογικής. Με βάση το σύστημα συνεπαγωγής άμεσης σημασιολογίας OWL της SPARQLδημιουργήθηκε μια γλώσσα συζευκτικών ερωτημάτων, η οποία επιτρέπει τη χρήση μεταβλητών στη θέση εννοιών και ρόλωνεκτός από τη θέση στιγμιοτύπων, και αναπτύχθηκε ένας αλγόριθμος απάντησης ερωτημάτων στη γλώσσα αυτή.Στη συνέχεια αναπτύχθηκε μια τεχνική για την εύρεση μιας όσο το δυνατόν πιο αποδοτικής σειράς εκτέλεσης των ατόμωνενός (συζευκτικού) ερωτήματος. Σύμφωνα με την τεχνική αυτή τα άτομα ενός ερωτήματος ταξινομούνται με βάση το κόστοςεκτέλεσής τους. Ο υπολογισμός του κόστους ενός ατόμου στηρίζεται σε πληροφορία σχετική με τα στιγμιότυπα των εννοιώνκαι ρόλων της υπό εξέταση οντολογίας η οποία εξάγεται από ένα αρχικό μοντέλο που κατασκευάζεται από μια OWL μηχανήσυλλογιστικής. Παρουσιάζεται ένας στατικός και ένας δυναμικός αλγόριθμος ταξινόμησης που χρησιμοποιούν αυτά τα κόστηγια να βρουν βέλτιστες ή σχεδόν βέλτιστες σειρές εκτέλεσης των ατόμων των ερωτημάτων. Στην περίπτωση του δυναμικούαλγορίθμου, χρησιμοποιείται μια τεχνική συσταδοποίησης στιγμιοτύπων και υπολογίζονται οι συναρτήσεις κόστους με βάσητο πολύ ένα στιγμιότυπο από καθεμιά από τις συστάδες. Στη συνέχεια προτείνονται τεχνικές επανεγγραφής ερωτημάτων καιαναλύεται πως μπορούν να χρησιμοποιηθούν ειδικές λειτουργίες των OWL μηχανών συλλογιστικής και η ιεραρχία εννοιώνκαι ρόλων της υπό εξέταση οντολογίας για τη μείωση του χρόνου απάντησης ερωτημάτων. Οι τεχνικές αυτές είναι ιδιαίτεραχρήσιμες για την αξιολόγηση ατόμων ερωτημάτων που περιέχουν μεταβλητές στη θέση εννοιών και ρόλων.Η αποτελεσματικότητα των προτεινόμενων τεχνικών αξιολογείται χρησιμοποιώντας πρότυπα σύνολα ελέγχου. Από τηνπειραματική αυτή μελέτη προκύπτει ότι ο στατικός αλγόριθμος ταξινόμησης συνήθως υπερτερεί του δυναμικού ότανχρησιμοποιείται για ερωτήματα για τα οποία έχουμε ακριβείς πληροφορίες/στατιστικές από την αρχή. Για ερωτήματα πουτίθενται σε μη ντετερμινιστικές οντολογίες (οντολογίες με διαζευκτική πληροφορία) και περιέχουν πολλά άτομα για τα οποίαδεν είναι δυνατή η εξαγωγή ακριβών στατιστικών εκ των προτέρων, ο δυναμικός αλγόριθμος είναι πιο αποδοτικός. Η χρήσητεχνικών συσταδοποίησης οδηγεί σε βελτίωση της απόδοσης για ερωτήματα με μεγάλο πλήθος αποτελεσμάτων. Για τέτοιασύνθετα ερωτήματα οι τεχνικές αυτές μπορούν να οδηγήσουν σε βελτίωση μέχρι και τρεις τάξεις μεγέθους. Στο τέλοςακολουθεί μια περιγραφή του τρόπου που μπορούν να χρησιμοποιηθούν οι προτεινόμενες τεχνικές και το αναπτυγμένοσύστημα σε μια πραγματική εφαρμογή σημασιολογικής αναζήτησης πολιτιστικών αντικειμένων.
Έκφραση νευροπεπτιδίων και απόπτωση στο δέρμα κατά την εμβρυϊκή ζωή
Authors: Γκέγκες Ιωάννης
Published: September 2021

Η CASP-14 είναι μια φαινομενικά μη-αποπτωτική κασπάση που συμμετέχει στην διαφοροποίηση των κερατινοκυττάρων και στην κερατινοποίηση του δέρματος. Η CK-19 είναι ένας επιθηλιακός δείκτης και ένας πιθανός δείκτης των επιδερμικών βλαστικών κυττάρων, ο οποίος εκφράζεται κατά τη διάρκεια της εμβρυϊκής ανάπτυξης του δέρματος. Το PGP 9.5 είναι μια 27-kDa πρωτεΐνη η οποία εκφράζεται στα νευρικά κύτταρα. Εξετάσαμε την ανοσοϊστοχημική έκφραση της CASP-14 σε σχέση με την CK-19 στο δέρμα του εμβρύου κατά τη διάρκεια της εμβρυϊκής και περιγενετικής ηλικίας, προκειμένου να εκτιμηθεί ο ρόλος τους στην ωρίμανση του ανθρώπινου δέρματος. Επίσης, μελετήσαμε με την έκφραση του PGP 9.5 σε σχέση με την εξέλιξη του αριθμού και της διαμέτρου των νευρικών ινών κατά τη διάρκεια της ανάπτυξης του εμβρυικού δέρματος. Δείγματα από το δέρμα ελήφθησαν από νεκροτομηθέντα έμβρυα και νεογνά σύμφωνα με τους κανόνες βιοηθικής. Στην εμβρυϊκή επιδερμίδα, η CASP-14 κατά κύριο λόγο εκφράζεται σε πιο διαφοροποιημένες στιβάδες, ενώ σταδιακά εξαφανίζεται από τη βασική στιβάδα προς το τέλος της κύησης. Αντίθετα, η CK-19 μειώνεται σταδιακά όσο ωριμάζει η επιδερμίδα κατά τη διάρκεια της κύησης (rho = -0,949; p=0,0001) και φαίνεται να αποτελεί δείκτης των άωρων βλαστικών στιβάδων. Προς το τέλος της κύησης και μεταγεννητικά η CK-19 διατηρείται μόνο σε νησίδες της βασικής στιβάδας που πιθανόν παριστούν φωλεές βλαστικών κυττάρων. Η CASP-14 και η CK-19 παρουσιάζουν αντίστροφη έκφραση στις διαφοροποιούμενες στιβάδες της επιδερμίδας κατά τη διάρκεια της κύησης (p=0,0001). Όσον αφορά τα εξαρτήματα, στους τριχοφόρους θυλάκους και στους σμηγματογόνους αδένες, η CASP-14 εντοπίζεται κατά προτίμηση σε πιο διαφοροποιημένες στιβάδες του εσωτερικού ελύτρου της ρίζας, ενώ η CK-19 εκφράζεται στο εξωτερικό έλυτρο. Οι εκκρινείς ιδρωτοποιοί αδένες, καταδεικνύουν μια ποικιλία στον τρόπο έκφρασης της CASP-14 και της CK-19. Η έκφραση της PGP 9.5 στις νευρικές ίνες του εμβρυϊκού δέρματος σε συνάρτηση με τον αριθμό και τη διάμετρο των νευρικών ινών έχει την τάση να αυξάνεται με την ηλικία κύησης, παρουσιάζοντας στατιστική σημαντικότητα, ειδικά όσον αφορά τη διάμετρο των νευρικών ινών (1ου τριμήνου με το 2ο τρίμηνο, p=0.014; με το 3ο τρίμηνο (3ο τρίμηνο + νεογνά), p=0.0001; καθώς και σε σχέση με τους ενήλικες, p=0.001). Συμπερασματικά, η CASP-14 προέκυψε ως δείκτης διαφοροποίησης του ανθρώπινου δέρματος κατά τη διάρκεια της ανάπτυξης του, η CK-19 καταδεικνύει τις βλαστικές επιθηλιακές στιβάδες στην εμβρυϊκή επιδερμίδα και τα εξαρτήματα και ενδεχομένως, μπορεί να αποτελεί δείκτη των νησίδων των επιδερμικών βλαστοκυττάρων, ενώ το PGP 9.5 είναι δυνατόν να χρησιμοποιηθεί ως δείκτης διαφοροποίησης των νευρικών ινών του δέρματος κατά την ανάπτυξη του εμβρύου.
Πανεπιστήμιο Αθηνών και δημόσιος λόγος
Authors: Βελώνη Ελένη
Published: September 2021

Η μελέτη πανεπιστημιακών λόγων προσφέρει δυνατότητες ανάδειξης πτυχών όχι μόνον του ελληνικού Πανεπιστημίου, αλλά και της ελληνικής κοινωνίας και ιστορίας. Θεματικός άξονας του παρόντος πονήματος είναι η μελέτη του δημόσιου πανεπιστημιακού λόγου, όπως αυτός προβάλλεται μέσα από τους λόγους που εκφωνήθηκαν από το 1837 έως το 1911. Παρουσιάζονται, αναλύονται και αξιολογούνται κατά χρονολογική σειρά, ομιλίες από Καθηγητές και Πρυτάνεις του Πανεπιστημίου Αθηνών στις κεντρικές ακαδημαϊκές τελετές και εκδηλώσεις. Ειδικότερα, μελετήθηκαν οι λόγοι των κατ’ έτος τελετών παράδοσης και παραλαβής της Πρυτανείας, οι λόγοι της εορτής των Τριών Ιεραρχών, της επετείου της εγκαθιδρύσεως του Πανεπιστημίου (20 Μαΐου), και, τέλος, εκείνοι της 25ης Μαρτίου. Το οικονομικό, κοινωνικό και πολιτικό συγκείμενο και η ακαδημαϊκή πραγματικότητα αποτυπώνονται στους λόγους αυτούς, αναδεικνύοντας τον ρόλο και τον λόγο του Πανεπιστημίου στον δημόσιο βίο της χώρας. Στο πλαίσιο της έρευνας, αναζητήθηκαν οι ιδεολογικοπολιτικές αφετηρίες και οι άξονες, οι αντιλήψεις, οι θέσεις και οι μετασχηματισμοί του δημόσιου λόγου. Προσφορότερη μέθοδος για την έρευνα του θέματος κρίθηκε η ιστορικοερμηνευτική προσέγγιση σε συνδυασμό με την κριτική ανάλυση λόγου. Με εργαλείο το ιστορικοερμηνευτικό πρότυπο επιχειρήθηκε μια ιστορική –ιδεολογική προσέγγιση των εκφωνούμενων λόγων με ειδικότερο στόχο την «ανάλυση», την «κατανόηση» και την «ερμηνεία» τους. Η κριτική ανάλυση λόγου κινείται στην συνεξέταση της σχέσης γλώσσας-κειμένου-ιδεολογίας. H ελληνική αρχαιότητα, ο ελληνοχριστιανικός πολιτισμός, η Μεγάλη Ιδέα και ο αλυτρωτισμός διατρέχουν τα κείμενα αυτά και διαμορφώνουν το ιδεολογικό πλαίσιο του Πανεπιστημίου την υπό μελέτη περίοδο.
Διερεύνηση της μηχανικής συμπεριφοράς οστεοβλαστών κατά την προσκόλλησή τους σε υποστρώματα φυσικών βιοϋλικών
Authors: Μουτζούρη Αντωνία
Published: September 2021

Η κατανόηση των φαινομένων που λαμβάνουν χώρα κατά την αλληλεπίδρασηκυττάρου βιοϋλικού και η συσχέτιση μηχανικών παραμέτρων του κυττάρου μεπολύπλοκες διεργασίες στο εξωκυττάριο (ECM) περιβάλλον οδηγεί το μέλλον στοσχεδιασμό των βιοϋλικών.Σκοπός της διατριβής ήταν η διερεύνηση της προσκόλλησης και των μεταβολών τωνμηχανικών ιδιοτήτων οστεοβλαστών στους αρχικούς χρόνους προσκόλλησης σευπόστρωμα του βιοπολυμερούς χιτοζάνης.Η προετοιμασία υποστρωμάτων χιτοζάνης έγινε με ομοιοπολική πρόσδεση τουβιοπολυμερούς σε επιφάνεια γυαλιού (επιφάνεια ελέγχου). Με φασματοσκοπίαφωτοηλεκτρονίων από ακτίνες Χ επιβεβαιώθηκε η μεταβολή της επιφανειακήςχημικής σύστασης. Η μέση επιφανειακή τραχύτητα, με χρήση ΜικροσκοπίαςΑτομικής Δύναμης, βρέθηκε 4 φορές μεγαλύτερη στη χιτοζάνη σε σύγκριση με τογυαλί, ενώ η μέση γωνία διαβροχής ήταν περίπου 3 φορές μεγαλύτερη στη χιτοζάνη. Ο αριθμός και η μέση επιφάνεια εξάπλωσης των προσκολλημένων κυττάρων,προσδιορίστηκαν από φωτογραφίες ηλεκτρονιακού μικροσκοπίου σάρωσης καιχρήση λογισμικού ανάλυσης εικόνας. Μέχρι τα 30 λεπτά, ο αριθμός ήτανμεγαλύτερος στη χιτοζάνη, ενώ μετά τα 45 λεπτά, στο γυαλί. Σε όλους τουςχρόνους, η μέση επιφάνεια εξάπλωσης ήταν μεγαλύτερη στη χιτοζάνη.Για την ποσοτικοποίηση της προσκόλλησης, χρησιμοποιήθηκε η τεχνική τηςμικροπιπέττας σε πειράματα αποκόλλησης μεμονωμένων οστεοβλαστών.Υπολογίστηκε η “ώθηση αποκόλλησης”, I, ως το ολοκλήρωμα της εφαρμοζόμενηςδύναμης στο χρόνο (I=SFdt) για την πλήρη αποκόλληση ενός κυττάρου και βρέθηκεστατιστικά μεγαλύτερη στη χιτοζάνη σε όλους τους χρόνους. Με την τεχνικήΠοσοτικής Αλυσιδωτής Αντίδρασης Πολυμεράσης, η έκφραση των γονιδίωνιντεγκρινών αν, α4, β1 και β3 βρέθηκε σημαντικά αυξημένη στη χιτοζάνη από τα 30στα 120 λεπτά. Με συνεστιακό μικροσκόπιο σάρωσης, παρατηρήθηκε αυξημένη έκφραση της κινάσης εστιακής προσκόλλησης στη χιτοζάνη στα 30 και στα 120λεπτά.Τέλος, χρησιμοποιήθηκε η τεχνική της μικροπιπέττας σε πειράματα εφελκυσμού καιερπυσμού των οστεοβλαστών και υπολογίστηκαν οι μεταβολές του μέτρου Young, Ε,και του φαινόμενου ιξώδους, η. Οι μέσες τιμές βρέθηκαν αυξημένες στην πορεία τηςπροσκόλλησης στις δύο επιφάνειες, παρουσιάζοντας υψηλότερες τιμές στηχιτοζάνη.Η παρούσα διατριβή είναι μια ολοκληρωμένη φαινομενολογική προσέγγιση τηςμηχανικής συμπεριφοράς της οστεοβλάστης κατά την προσκόλληση. Η προσκόλλησηστη χιτοζάνη συνοδεύεται από μεταβολές στη μηχανική συμπεριφορά και συνδέεταιμε κρίσιμες βιοχημικές διεργασίες.
Development of improved, multi-functional, nano-structured polymer based adhesives with applications in the bonding of composite components and the repair of engineering structures with composite patches
Authors: Φιαμέγκου Ελένη
Published: September 2021

Στην παρούσα διατριβή συνεχείς μέθοδοι μοντελοποίησης που βασίζονται στις αρχές oμογενοποίησης με πεπερασμένα στοιχεία αναπτύχθηκαν για την πρόβλεψη της θερμικής αγωγιμότητας (keff), του μέτρου ελαστικότητας (Eeff, Geff) καθώς και της αντοχής (σmax, τmax) νανο-ενισχυμένων πολυμερών (ΝΣΑ-ΝΕΠ) με Νανο-Σωλήνες Άνθρακα (ΝΣΑ) υλικών. Για τον σκοπό αυτό καινοτόμοι αντιπροσωπευτικοί στοιχειώδη όγκοι (ΑΣΟ) που λαμβάνουν υπόψη τους καθοριστικούς νάνο-παράγοντες για την διαμόρφωση της σχέσεως «νανοδομής–ιδιότητας» των ΝΣΑΝΕΠ αναπτύχθηκαν. Αρχικά «συσσωματωμένοι» και «υβριδικοί» ΑΣΟ αναπτύχθηκαν για την μελέτη της επίδρασης της συσσωμάτωσης των ΝΣΑ και της ενδιάμεσης φάσης ΝΣΑ-πολυμερούς μήτρας στα Eeff και Geff ΝΣΑΝΕΠ υλικών. Επίσης «ιδανικοί» ΑΣΟ προτάθηκαν για λόγους σύγκρισης. Η αξιοπιστία της μεθόδου επιβεβαιώθηκε μέσω της συσχέτισης των αποτελεσμάτων με αντίστοιχα πειραματικά. Τα αποτελέσματα ενίσχυσαν τον ισχυρισμό της βιβλιογραφίας για δημιουργία ενδιάμεσης φάσης λόγω χημικής τροποποίησης των ΝΣΑ. Επίσης η επίδραση της θερμικής αντίστασης «Kapitza» RKap στην keff ΝΣΑΝΕΠ διερευνήθηκε. Για τον σκοπό αυτό ΑΣΟ που πλησιάζουν πραγματικές δομές ΝΣΑΝΕΠ αναπτύχθηκαν παίρνοντας υπόψη τους την ένταση καθώς και την έκταση της RKap. Από τον συσχετισμό των προβλεπόμενων keff με αντίστοιχες πειραματικές μετρήσεις μια φαινομενολογική αντίσταση «Kapitza» RKapPh υπολογίστηκε για κάθε μια θεωρούμενη περιεκτικότητα ΝΣΑ. Η υπολογισθείσα RKapPh έδειξε γραμμική αύξηση με την αύξηση της περιεκτικότητας των ΝΣΑ. Αυτή η συμπεριφορά σχετίστηκε άμεσα με την αύξηση της συσσωμάτωσης των ΝΣΑ στις μεγαλύτερες περιεκτικότητες. Για την πρόβλεψη των σmax και τmax ΝΣΑ-ΝΕΠ υλικών οι παραπάνω «ιδανικοί» ΑΣΟ θεωρήθηκαν και ένα μοντέλο προοδευτικής βλάβης αναπτύχθηκε. Τα αποτελέσματα έδειξαν σημαντική και όμοια αύξηση των Eeff και Geff λόγω των ΝΣΑ. Αντιθέτως η τmax παρουσίασε μεγαλύτερη αύξηση από την σmax. Στην συνέχεια οι παραπάνω μέθοδοι μοντελοποίησης χρησιμοποιήθηκαν για την πρόβλεψη του ισοδύναμου μοντέλου μιας νάνο-ενισχυμένης εποξικής κόλλας (ΕΚ) με ΝΣΑ (ΝΣΑΕΚ) που χρησιμοποιήθηκε για την συγκράτηση συγκολλητού δεσμό (ΣΔ). Για την μοντελοποίηση της μακροσκοπικής θραύσης του ΣΔ το Cohesive Zone Model χρησιμοποιήθηκε. Η αξιοπιστία του μοντέλου επιβεβαιώθηκε μέσω αξιόπιστων πειραματικών αποτελεσμάτων για μη ενισχυμένη ΕΚ. Εν τέλει για την πρόβλεψη της μακροσκοπικής θραύσης ενός ΣΔ που συγκρατείται με ΝΣΑΕΚ μια μέθοδος πολύ-επίπεδης μοντελοποίησης δύο βημάτων αναπτύχθηκε.
Αξιοποίηση και βελτιστοποίση της χρήσης ηλιακών συστημάτων στα κτίρια
Authors: Μπέλλος Ευάγγελος
Published: September 2021

Η συνεχής αύξηση της τιμής του ηλεκτρικού ρεύματος, η εξάντληση των ορυκτών πόρων και τα περιβαλλοντικά προβλήματα λόγω της υπερβολικής εκπομπής ρύπων είναι παράγοντες που επιτάσσουν τη στροφή προς τις ανανεώσιμες πηγές ενέργειας. Η ηλιακή ενέργεια είναι μία από αυτές τις πηγές ενέργειας η οποία αφθονεί στην Ελλάδα. Το χαμηλό κόστος επένδυσης για την αξιοποίηση της ηλιακής θερμικής ενέργειας, καθώς και η δυνατότητα χρησιμοποίησης της σε μεγάλο εύρος εφαρμογών (από παραγωγή ζεστού νερού έως και παραγωγή ηλεκτρικού ρεύματος), την καθιστούν πυλώνα της στροφής προς τις εναλλακτικές μορφές ενέργειας. Έτσι λοιπόν, η παρούσα διδακτορική διατριβή, συμβαδίζοντας με τις σύγχρονες απαιτήσεις και τάσεις στο τομέα της ενέργειας, πραγματεύεται την αξιοποίηση της ηλιακής θερμικής ενέργειας σε διάφορες εφαρμογές με επίκεντρο τις κτιριακές ανάγκες.Πιο συγκεκριμένα, η παρούσα εργασία εξετάζει τη χρήση και τη βελτιστοποίηση των ηλιακών συστημάτων στα κτίρια με στόχο τη μεγιστοποίηση του θερμικού βαθμού απόδοσης των συλλεκτών και την ελαχιστοποίηση της ενεργειακής κατανάλωσης. Εξετάζονται επίπεδοι και συγκεντρωτικοί συλλέκτες για διάφορες συνθήκες λειτουργίας έτσι ώστε τα αποτελέσματα να μπορούν να επεκταθούν σε μεγάλο εύρος εφαρμογών. Συστήματα θέρμανσης, ψύξης, παραγωγής ζεστού νερού χρήσης αλλά και ηλεκτροπαραγωγής εξετάζονται έτσι ώστε η ανάλυση να καλύπτει όλες τις πιθανές πτυχές αξιοποίησης της ηλιακής ενέργειας στο κτιριακό τομέα.
Λόγος και κοινωνική αλλαγή στη μετασοβιετική εποχή
Authors: Ψυλλάκου Θεοδώρα-Ελένη
Published: September 2021

Η διδακτορική διατριβή διερευνά όψεις της κοινωνικής αλλαγής στη μετασοβιετική Ρωσία,όπως αυτές συναρθρώνονται στον λόγο που «μεταβαίνει» από τη σοβιετική στη μετασοβιετική περίοδο. Η έρευνα επικεντρώνεται στην περίπτωση της διασκευής του μυθιστορήματος Δόκτωρ Ζιβάγκο για τη ρωσική τηλεόραση. Συγγραφέας του μυθιστορήματος είναι ο Boris Pasternak, ενώ τη διασκευή του για την τηλεοπτική οθόνη ανέλαβαν, μεταξύ άλλων συντελεστών, ο Aleksandr Proškin (σκηνοθεσία) και ο Jurij Arabov (σενάριο).Το κείμενο της διατριβής διαρθρώνεται σε τέσσερα κύρια κεφάλαια. Στις πρώτες σελίδες,συγκροτείται η προβληματική και διατυπώνονται οι υποθέσεις εργασίας που αφορούν αφενός τις ανασυναρθρώσεις του «σοβιετικού» στον μετασοβιετικό λόγο ως ενδείκτες της κοινωνικής αλλαγής στη μετασοβιετική Ρωσία και αφετέρου μια μέθοδο μελέτης αυτών των όψεων της κοινωνικής αλλαγής στο επίπεδο του λόγου. Ακολουθεί η θεωρητική και μεθοδολογική πλαισίωση που βασίζεται κυρίως στο έργο των Foucault, Bachtin, Saussure, Laclau και Mouffe και Δοξιάδη, ενώ ταυτόχρονα αντλεί και από θεωρητικές προσεγγίσεις της διασκευής και της μυθοπλαστικής αφήγησης.Η ανάλυση της διασκευής εκτείνεται στο τρίτο κεφάλαιο της διατριβής με άξονες τηναναφορικότητα, τους τρόπους εκφοράς, τις έννοιες και τις θεματικές επιλογές συγγραφέα καιδημιουργών της διασκευής. Στη συνέχεια επιχειρείται η σύνδεση των βασικών ευρημάτων με τα ερευνητικά ερωτήματα. Με μια πρόταση κατανόησης της κοινωνικής αλλαγής ως πρακτικής επί του λόγου, τα ευρήματα εντάσσονται στη γενικότερη ακαδημαϊκή προβληματική για τη μετασοβιετική περίοδο με σκοπό τη διατύπωση ορισμένων συμπερασμάτων σχετικά με την κοινωνική αλλαγή στη μετασοβιετική Ρωσία. Η διατριβή ολοκληρώνεται με έναν προβληματισμό για το αδύνατο της μετάβασης και την πιθανή συνάρθρωσή του γύρω από πρακτικές αντίστασης στο επίπεδο του λόγου.
Συμβολή στη μελέτη νεότερων φαρμακευτικών παραγόντων στην αντιμετώπιση της καρδιακής ανακοπής ασφυκτικής αιτιολογίας
Authors: Λέκκα Νεκταρία
Published: September 2021

Σκοπός: Η υποξαιμική εγκεφαλοπάθεια είναι μια καταστροφική επιπλοκή της καρδιακής ανακοπής από ασφυξία στα παιδιά, η οποία συμβαίνει παρά την επιτυχή ανάνηψη. Η επινεφρίνη, που περιλαμβάνεται στις πρόσφατες κατευθυντήριες οδηγίες ανάνηψης, συσχετίζεται με αρνητική νευρολογική έκβαση, αλλά και τα αποτελέσματα χρήσης εναλλακτικών παραγόντων είναι ασαφή. Στην παρούσα διατριβή συγκρίναμε την επιβίωση και τη νευρολογική έκβαση μετά από χρήση επινεφρίνης ή βαζοπρεσίνης (μόνη ή σε συνδυασμό με νιτρογλυκερίνη) σε ένα μοντέλο ασφυξίας σε νεαρούς χοίρους.Μελέτη - Σχεδιασμός: Τυχαιοποιημένη μελέτη πειραματόζωων.Μεθοδολογία: Η ασφυξία προκλήθηκε σε 30 χοιρίδια Landrace (12-15 εβδομάδων) με απόφραξη του ενδοτραχειακού σωλήνα, οδηγώντας σε καρδιακή ανακοπή. Τέσσερα λεπτά αργότερα, ξεκίνησε ανάνηψη με μηχανική υποστήριξη της αναπνοής και θωρακικές συμπιέσεις. Τα ζώα τυχαιοποιήθηκαν σε τρεις ομάδες θεραπείας, με χρήση επινεφρίνης (Ε, n=10), βαζοπρεσίνης (Β, n=10), βασοπρεσίνης σε συνδυασμό με νιτρογλυκερίνη (Β+N, n=10). Αιμοδυναμικές μεταβλητές μετρήθηκαν στην αρχή και για 30 λεπτά μετά την ανάκτηση της κυκλοφορίας. Νευρολογικό έλλειμμα και ιστολογική βλάβη του εγκεφάλου εκτιμήθηκαν στα ζώα που επέζησαν 24 ώρες.Αποτελέσματα: Κατά την έναρξη, οι αιμοδυναμικές μεταβλητές δεν διέφεραν μεταξύ των ομάδων. Τα ποσοστά της ανάκτησης αυτόματης κυκλοφορίας, ακολουθούμενη από επιτυχή αποσωλήνωση, ήταν συγκρίσιμα και στις τρεις ομάδες, όπως επίσης και τα ποσοστά επιβίωσης σε 24 ώρες. Η μέση αορτική πίεση και η πίεση άρδευσης των στεφανιαίων αγγείων ήταν υψηλότερες στις ομάδες Β και Β+N στο 5ο λεπτό της αναζωογόνησης, αλλά χαμηλότερες από ότι στην ομάδα Ε στο 30ο λεπτό ανάνηψης. Το νευρολογικό έλλειμμα και η ιστολογική βλάβη του εγκεφάλου ήταν μικρότερα στις ομάδες Β και Β+N, σε σύγκριση με τα αντίστοιχα της ομάδας Ε. Συμπέρασμα: Σε αυτό το μοντέλο καρδιακής ανακοπής μετά από ασφυξία, η βαζοπρεσίνη (με ή χωρίς νιτρογλυκερίνη) έδωσε βελτιωμένη νευρολογική έκβαση, σε σύγκριση με την επινεφρίνη, χωρίς να βελτιώνει την αυτόματη ανάκτηση κυκλοφορίας και την επιβίωση.
Αλγόριθμοι σχεδίασης δικτύων τοπολογίας δέντρου με ποικίλους περιορισμούς χωρητικότητας
Authors: Παππάς Χρίστος
Published: September 2021

Κατά τη σχεδίαση κεντρικοποιημένων δικτύων συχνά προκύπτει η ανάγκη για τη εύρεση δέντρων ελάχιστου κόστους. Ένα πρόβλημα που έχει μελετηθεί εκτενώς στη βιβλιογραφία είναι το πρόβλημα εύρεσης Ελάχιστου Δέντρου Επικάλυψης με Περιορισμό Χωρητικότητας (Capacitated Minimum Spanning Tree ή CMST). Στο πρόβλημα CMST στόχος είναι να σχεδιαστεί δίκτυο τοπολογίας δέντρου ελάχιστου κόστους, το οποίο να εξυπηρετεί την προώθηση της κίνησης που παράγει ένα σύνολο τερματικών κόμβων προς ένα κεντρικό κόμβο, με τον περιορισμό η συνολική κίνηση σε οποιαδήποτε ζεύξη να μην υπερβαίνει μία ενιαία προκαθορισμένη τιμή-χωρητικότητα. Ωστόσο, κατά τη σχεδίαση πραγματικών δικτύων συχνά επιλέγεται η εγκατάσταση ζεύξεων διαφορετικών χωρητικοτήτων. Γενικεύοντας το πρόβλημα CMST, έτσι ώστε να υπάρχει η δυνατότητα επιλογής από μία γκάμα διαφορετικών τύπων ζεύξεων, οι οποίοι διαφοροποιούνται μεταξύ τους ως προς τη χωρητικότητα αλλά και το κόστος, οδηγούμαστε στο πρόβλημα εύρεσης Ελάχιστου Δέντρου Επικάλυψης με Περιορισμούς Χωρητικότητας Πολλαπλών Επιπέδων (Multi-Level Capacitated Minimum Spanning Tree ή MLCMST). Η έρευνα γύρω από το πρόβλημα MLCMST είχε μέχρι σήμερα περιοριστεί σε μία συγκεκριμένη κλάση στιγμιότυπων όπου η παραγόμενη από κάθε κόμβο κίνηση είναι μοναδιαία αλλά και η μέγιστη επιτρεπτή χωρητικότητα λαμβάνει χαμηλές τιμές.Η παρούσα διδακτορική διατριβή έχει ως αντικείμενο τη μελέτη του προβλήματος MLCMST και την ανάδειξη αλγορίθμων που να αντιμετωπίζουν ένα ευρύ φάσμα στιγμιότυπων του. Αρχικά εξετάζεται η δυνατότητα επίλυσης προβλημάτων με τεχνικές μεικτού ακέραιου γραμμικού προγραμματισμού. Η πλήρης επίλυση των γραμμικών μοντέλων μέσα σε λογικά χρονικά πλαίσια αποδεικνύεται δυνατή μόνο για στιγμιότυπα περιορισμένου μεγέθους. Σε μεγαλύτερα προβλήματα, και δεδομένου ότι το πρόβλημα MLCMST ανήκει στη κλάση των NP-complete προβλημάτων, η προσπάθεια αναπόφευκτα μετατοπίζεται στην εύρεση ποιοτικών, αλλά όχι απαραίτητα βέλτιστων λύσεων. Βασιζόμενοι σε προηγούμενες εργασίες στον τομέα παρουσιάζουμε ευρετικούς αλγορίθμους αναβαθμίσεων, με στόχο την αντιμετώπιση στιγμιότυπων ποικίλων χαρακτηριστικών και μεγεθών. Εν συνεχεία, οι προτεινόμενοι αλγόριθμοι αναβαθμίσεων ενσωματώνονται σε αλγόριθμο Διακλάδωσης και Αποκοπής (Branch and Cut) δημοφιλούς πακέτου βελτιστοποίησης. Τέλος, εξετάζεται η εφαρμογή εξελικτικών αλγορίθμων στο πρόβλημα. Σε αυτή την προσέγγιση οι προτεινόμενοι αλγόριθμοι αναβαθμίσεων αξιοποιούνται ως τροφοδότες λύσεων καλής ποιότητας κατά την αρχικοποίηση των πληθυσμών.
Η θεατρικότητα της πολιτικής επικοινωνίας στην Ελλάδα
Authors: Δουκάκη Αναστασία
Published: September 2021

Αποσκοπώντας να ανιχνεύσει τα στοιχεία θεατρικότητας της πολιτικής επικοινωνίας στην Ελλάδα η παρούσα διδακτορική διατριβή εστιάζει στις προεκλογικές περιόδους της δεκαετίας του ΄00, εξετάζοντας τους αισθητικούς κώδικες του πολιτικού θεάματος που χρησιμοποιεί η τηλεοπτική κατασκευή εικόνων ώστε να αποδώσει με εύπεπτο τρόπο τη σύγχρονη πολιτική πραγματικότητα.Στο θεωρητικό μέρος επιχειρείται η αποσαφήνιση των εννοιών που πραγματεύεται η διατριβή, ενώ επιχειρείται ο εννοιολογικός προσδιορισμός της θεατρικότητας στην πολιτική επικοινωνία και η ανάλυση της τηλεοπτικής ροής της θεατροποιημένης πολιτικής. Το πόνημα του Meyer «Η Πολιτική ως Θέατρο» (2000) αποτέλεσε βασικό εργαλείο για τη θεωρητική προσέγγιση της παρούσας μελέτης, ενώ με γνώμονα το εμπλουτισμένο σύστημα θεατρικών σημείων των Kowzan (1968) και Fischer- Lichte (2011) αναλύονται τα ενταγμένα στην τηλεόραση μέσα του θεάτρου και οι κανόνες σκηνοθεσίας στην τηλεοπτική σκηνή. Στο δεύτερο μέρος της διατριβής ακολουθεί η παράθεση των αποτελεσμάτων της εμπειρικής έρευνας. Η περίοδος μελέτης αφορά τέσσερις χρονικές προεκλογικές περιόδους (2000- 2004- 2007- 2009), ενώ η εξαντλητική συλλογή υλικού (τηλεοπτικές διαφημίσεις, ομιλίες, συνεντεύξεις, τηλεμαχίες) αφορά στα κόμματα εξουσίας (ΝΔ και ΠΑΣΟΚ), τα οποία θεωρείται πως λόγω της απήχησής τους κατέχουν το προβάδισμα στην υιοθέτηση αισθητικών εκφραστικών μέσων και κωδίκων στην τηλεοπτική πολιτική επικοινωνία.Η έρευνα στόχευσε στην ποσοτική απεικόνιση και αξιολόγηση των ποιοτικών χαρακτηριστικών της θεατρικότητας της πολιτικής επικοινωνίας, ώστε διαμέσου της ανάλυσης των λεκτικών και εξωλεκτικών κωδίκων της τηλεοπτικής παρουσίασης του Πολιτικού, να καταγραφούν τα αισθητικά μέσα της τηλεοπτικής πολιτικής επικοινωνίας ως δρώντα στοιχεία της θεατρικότητας στο σύγχρονο ελληνικό πολιτικό σκηνικό. Ως όργανο ανάλυσης του περιεχομένου ακολουθήθηκε μια προσαρμοσμένη εκδοχή του βιβλίου κωδίκων των Lee Kaid & Johnston (2001), ώστε να ανταποκρίνεται στις ιδιαιτερότητες της ελληνικής πραγματικότητας. Συμπληρωματικά στην ποσοτική ανάλυση περιεχομένου, η ερευνητική μεθοδολογία που ακολουθήθηκε συμπεριέλαβε δομημένες και ημιδομημένες συνεντεύξεις με πολιτικούς και επαγγελματίες συμβούλους επικοινωνίας, ώστε ο μεθοδολογικός αυτός «τριγωνισµός» (triangulation) να αυξήσει στο μέγιστο την εγκυρότητα των ευρημάτων της ποσοτικής ανάλυσης περιεχομένου.
Παιγνιώδεις αλληλεπιδράσεις
Authors: Σαριδάκη Μαρία
Published: September 2021

Τα μαθησιακά οφέλη των ψηφιακών παιχνιδιών έχουν διερευνηθεί με πολλούς και διαφορετικούς ερευνητικούς τρόπους, όπως αντίστοιχα σε ένα βαθμό και οι δυσκολίες εφαρμογής τους στις τάξεις. Αυτό που έχει παραμεληθεί είναι το τι συμβαίνει όταν φέρουμε ένα τέτοιο δυναμικό μέσο μέσα σε μια τάξη υψηλών εκπαιδευτικών αναγκών, ποιές οι επικοινωνιακές και κοινωνικές διαστάσεις των αλλαγών που παρατηρούνται και κάτω από ποιές προϋποθέσεις μπορεί να αξιοποιηθεί όλο αυτό το δυναμικό. Στην παρούσα εργασία, για λόγους που θα αναλυθούν παρακάτω, θα ασχοληθούμε μεν με το ψηφιακό παιχνίδι σαν παιδαγωγικό και επικοινωνιακό εργαλείο, αλλά με βασικό στόχο να διερευνήσουμε την εφαρμογή του στην εμπειρία του μαθητή με ήπια και μέτρια νοητική αναπηρία. Βασικός λόγος είναι ότι η ποιότητα ζωής των ατόμων με αναπηρίες χαρακτηρίζεται σε μεγάλο βαθμό από την ικανότητα του ατόμου να συμβαδίσει ομαλά με το κοινωνικό περιβάλλον, αποτελώντας αυτόνομο μέλος της κοινωνικής και επαγγελματικής ζωής. Σαν αποτέλεσμα, στην ειδική αγωγή τίθενται ζητήματα αλληλεπίδρασης, προσαρμοστικών δεξιοτήτων και αυτονομίας σε πολύ μεγαλύτερο βαθμό από ότι στην τυπική εκπαίδευση. Η παρούσα διδακτορική διατριβή εστιάζει: • Στην μελέτη της σημασίας και πιθανής αξίας του ψηφιακού παιχνιδιού στην εκπαίδευση αλλά και στους τρόπους και τις συνέπειες αξιοποίησης εκπαιδευτικών ψηφιακών παιχνιδιών όπως προκύπτει από τη διεθνή βιβλιογραφία αλλά και από πιλοτικές έρευνες στα πλαίσια αυτής της έρευνας • Στη μελέτη της σημασίας της αυτοπραγμάτωσης και αυτοδιάθεσης για τους μαθητές με νοητική αναπηρία και στις εκπαιδευτικές θεωρίες που έχουν σαν στόχο την αυτονομία και μπορούν να υποστηριχθούν από τα ψηφιακά παιχνίδια • Στη σχεδίαση και υλοποίηση ενός παιγνιώδους μοντέλου αξιοποίησης των ψηφιακών παιχνιδιών για εκπαιδευτικούς λόγους • Στην παρατήρηση και καταγραφή της εμπειρίας χρήσης εκπαιδευτικών ψηφιακών παιχνιδιών σε τάξεις ειδικής αγωγής με διαφορετικούς τρόπους αξιοποίησης • Στην ανάλυση της αλληλεπίδρασης των συμμετεχόντων, μέσα από τη Θεωρία Πλαισίου του Erving Goffman • Στη σχεδίαση και υλοποίηση ενός εκπαιδευτικού ψηφιακού παιχνιδιού για την εκμάθηση αυτόνομης μετακίνησης στην πόλη • Στη σύνδεση ψηφιακού, μη ψηφιακού και υβριδικού παιχνιδιού για εκπαιδευτικούς και επικοινωνιακούς λόγους.
Κοινωνικά δίκτυα στη χρηματοοικονομική
Authors: Οικονόμου Λαμπρινή
Published: September 2021

Μελετήσαμε τα κοινωνικά δίκτυα στη χρηματοοικονομική για να παρουσιάσουμε τις διαχρονικές μεταβολές που λαμβάνουν χώρα στον κλάδο, καθώς και να αξιολογήσουμε το βαθμό διεθνοποίησής του. Η ανάλυση δικτύου στον κλάδο της χρηματοοικονομικής δίνει απαντήσεις σε δύο ερωτήματα: στην επίδραση που έχουν οι δομές των ερευνητών στο ευρύτερο οικοδόμημα του χρηματοπιστωτικού συστήματος καθώς και στα αίτια σχηματισμού των δομών κατά τον τρόπο που απεικονίζουμε (Allen και Babus, 2008). Απεικονίσαμε και υπολογίσαμε με τη βοήθεια των εργαλείων της ανάλυσης κοινωνικών δικτύων τις κοινωνικές δομές των ερευνητών στα επιφανή περιοδικά της χρηματοοικονομικής. Επίσης, υποδείξαμε τον τρόπο ροής των πληροφοριών και των επιστημονικών ιδεών, καθώς και τα οφέλη που αποκομίζουν οι συγγραφείς από τη σύναψη δεσμών συνεργασίας.Τέλος, προβήκαμε σε συμπεράσματα σχετικά με την κανονιστική συμπεριφορά καθώς και το βαθμό τυποποίησης του κλάδου.
Βιώσιμες ξενοδοχειακές επιχειρήσεις και αειφορική τουριστική ανάπτυξη
Authors: Τσιλιμπώκος Κωνσταντίνος
Published: September 2021

Αντικειμενικός σκοπός της διατριβής είναι να διερευνήσουμε τον τρόπο με τον οποίο διαφορετικοί τύποι τουριστικής ανάπτυξης επηρεάζουν τη βιωσιμότητα της ξενοδοχειακής μονάδας αλλά και το πώς η ίδια η μονάδα μπορεί να συνεισφέρει στη βιωσιμότητα του εκάστοτε τουριστικού προϊόντος. Η διατριβή ενασχολείται θεματικά με το βιώσιμο τουρισμό και τις ξενοδοχειακές επιχειρήσεις. Στο πρώτο μέρος αναλύονται βιβλιογραφικά οι δύο παραπάνω θεματικές ενότητες. Στη συνέχεια γίνεται παρουσίαση των αριθμοδεικτών που θα χρησιμοποιηθούν για την εκτίμηση της αποδοτικότητας των μονάδων. Κατόπιν αναλύεται η μεθοδολογία και η παρουσίαση της περιοχής της Λέσβου. Ακολουθεί η παρουσίαση των αποτελεσμάτων της έρευνας και τα βασικά συμπεράσματα.
Η επίδραση των εμποτισμένων με διάφορες φαρμακευτικές ουσίες μεταλλικών ενδοπροθέσεων στο τοίχωμα των νεφρικών αρτηριών
Authors: Βουδούκης Θεόδωρος
Published: September 2021

Εισαγωγή Σύγχρονες μελέτες, που αφορούν στη χρήση των εμποτισμένων με διάφορες ουσίες μεταλλικών ενδοπροθέσεων στα στεφανιαία, καρωτιδικά και μηριαία αγγεία, καταδεικνύουν την ικανότητά τους να προσφέρουν καλύτερα κλινικά και αγγειογραφικά αποτελέσματα. Με βάση τις αναφορές αυτές χρησιμοποιήσαμε μεταλλικές ενδοπροθέσεις που εκλύουν πακλιταξέλη σε νεφρικές αρτηρίες πειραματόζωου και συγκρίναμε το αποτέλεσμα με αυτό της χρήσης απλών μεταλλικών ενδοπροθέσεων. Υλικά και μέθοδος Χρησιμοποιήθηκε το πειραματικό μοντέλο της χοίρειας νεφρικής αρτηρίας. Δεκαπέντε θηλυκοί χοίροι, που ζύγιζαν 25-30 κιλά, χρησιμοποιήθηκαν και τριάντα ενδοπροθέσεις τοποθετήθηκαν, δύο σε κάθε ζώο. Οι ενδοπροθέσεις τοποθετήθηκαν τυχαία στη δεξιά ή την αριστερή νεφρική αρτηρία. Σε 15 αρτηρίες ένα απλό μεταλλικό 3,5x18 mm R-stent τοποθετήθηκε (ομάδα A), ενώ για τις υπόλοιπες χρησιμοποιήθηκε ενδοπρόθεση εμποτισμένη με πακλιταξέλη, 3x32 mm T-stent (ομάδα B). Η βατότητα των αγγείων μελετήθηκε με ψηφιακή αφαιρετική αγγειογραφία, αξονική αγγειογραφία και εικονική ενδοσκόπηση 24 ώρες και 1 μήνα μετά την τοποθέτηση των ενδοπροθέσεων. Αποτελέσματα Η τοποθέτηση των ενδοπροθέσεων ήταν επιτυχής σε κάθε περίπτωση. Δεν παρατηρήθηκε αγγειογραφική διαφορά στις δύο ομάδες τις πρώτες 24 ώρες. Δεν παρατηρήθηκε μετακίνηση ενδοπρόθεσης από την αρχική θέση, πλην μιας εμποτισμένης με πακλιταξέλη που συμπτύχθηκε άμεσα. Ο έλεγχος της βατότητας σε ένα μήνα ανέδειξε 86,66% βατότητα στην ομάδα Α (13 αρτηρίες) και 93,33% βατότητα στην ομάδα Β (14 αρτηρίες). Το πάχος του ενδοθηλίου και του μυϊκού χιτώνα ήταν στατιστικά μικρότερο στην ομάδα Β από εκείνο της ομάδας Α (p=0,001 και p=0,0007 αντίστοιχα). Συμπέρασμα Τα προκαταρκτικά αυτά πειραματικά αποτελέσματα υποδηλώνουν ότι η χρήση των ενδοπροθέσεων εμποτισμένων με πακλιταξέλη είναι αποτελεσματικότερη αυτής των απλών μεταλλικών στη χοίρεια νεφρική αρτηρία. Περαιτέρω πειραματικές και κλινικές δοκιμές χρειάζονται για να επιβεβαιώσουν τα πρώιμα ενθαρρυντικά συμπεράσματα.
Προσέγγιση λογοτεχνικών κειμένων μέσω τεχνικών της δραματικής τέχνης στην εκπαίδευση και του κουκλοθεάτρου
Authors: Παπαϊωάννου Θεοδώρα
Published: September 2021

Η παρούσα ημι-πειραματική έρευνα αφορά τη διερεύνηση της επίδρασης μιας εναλλακτικής διδακτικής προσέγγισης της Λογοτεχνίας στην Πρωτοβάθμια Εκπαίδευση. Συγκεκριμένα, αφορά τη διδασκαλία λογοτεχνικών κειμένων των Ανθολογίων της Δ΄ τάξης του Δημοτικού σχολείο με βάση την αναγνωστική θεωρία «Συναλλακτική» θεωρία της ανάγνωσης (Transactional theory of reading) της Louise M. Rosenblatt μέσω της χρήσης των βιωματικών τεχνικών της Δραματικής Τέχνης στην Εκπαίδευση και του Κουκλοθεάτρου. Για τη διερεύνηση της επίδρασης του εν λόγω διδακτικής προσέγγισης μελετήθηκαν τα χαρακτηριστικά του μαθησιακού περιβάλλοντος, οι διάλογοι που πραγματοποίησαν οι μαθητές κατά τη διάρκεια πραγματοποίησης των δραστηριοτήτων της Δραματικής Τέχνης στην Εκπαίδευση και του Κουκλοθεάτρου, τα γραπτά κείμενα που παρήγαγαν οι μαθητές και η στάση των μαθητών σε σχέση με το γνωστικό αντικείμενο της Λογοτεχνίας. Δείγμα της έρευνας αποτέλεσαν οι μαθητές τεσσάρων σχολικών μονάδων αστικής περιοχής του νομού Λάρισας, οι οποίες επιλέχθηκαν με τυχαία δειγματοληψία. Ο αριθμός του δείγματος ανέρχεται σε διακόσιους τριάντα εννιά μαθητές (239) από τους οποίους οι σαράντα επτά (47) αποτέλεσαν το δείγμα της πιλοτικής έρευνας. Η συλλογή των δεδομένων πραγματοποιήθηκε μέσω μη συστηματικής παρατήρησης (φύλλα παρατήρησης) και μαγνητοφώνησης των μαθητών και ως μέσα συλλογής των δεδομένων χρησιμοποιήθηκαν τα ερωτηματολόγια (pre-post test) και η παραγωγή πρωτότυπων γραπτών κειμένων (δημιουργική γραφή). Το Παιδαγωγικό Πρόγραμμα εφαρμόστηκε από την ερευνήτρια σε χρονική διάρκεια τριών μηνών και πραγματοποιήθηκαν συνολικά σαράντα οχτώ (48) ώρες διδασκαλίας, οι οποίες καθορίστηκαν από το Παιδαγωγικό Ινστιτούτο για την έγκριση της έρευνας. Η διδασκαλία κάθε λογοτεχνικού κειμένου είχε διάρκεια δύο (2) διδακτικών ωρών και πραγματοποιήθηκε στο πλαίσιο της ευέλικτης ζώνης με σκοπό την ομαλή διεξαγωγή του ωρολογίου προγράμματος των μαθητών που συμμετείχαν. Η ποιοτική ανάλυση περιλάμβανε την καταγραφή, ανάλυση και παρουσίαση των χαρακτηριστικών του μαθησιακού περιβάλλοντος, την ανάλυση των διαλόγων των μαθητών και την ανάλυση περιεχομένου των γραπτών κειμένων. Η ποσοτική ανάλυση περιλάμβανε τη συγκριτική μελέτη των ερωτηματολογίων των δύο ομάδων, πειραματικής και ελέγχου, πριν και μετά την ολοκλήρωση των διδακτικών προσεγγίσεων και τη συγκριτική μελέτη της βαθμολογίας των κειμένων των μαθητών της πειραματικής και της ομάδας ελέγχου. Τα αποτελέσματα της έρευνας έδειξαν ότι το Παιδαγωγικό Πρόγραμμα που εφαρμόσαμε συνέβαλε θετικά στην καλλιέργεια αισθητικής στάσης απέναντι στην λογοτεχνική ανάγνωση, στη δημιουργία ανταποκρίσεων, στην πρωτότυπη παραγωγή γραπτού λόγου και στην καλλιέργεια θετικής στάσης σε σχέση με το γνωστικό αντικείμενο της Λογοτεχνίας.
Raising pragmatic awareness in the greek EFL context
Authors: Μιχαήλ Ευαγγελία
Published: September 2021

Η παρούσα μελέτη περίπτωσης αποτελεί την πρώτη παιδαγωγική παρέμβαση στη διδασκαλία της πραγματολογίας στα πλαίσια διδασκαλίας της Αγγλικής ως ξένης γλώσσας στη Δευτεροβάθμια Εκπαίδευση. Η έρευνα υιοθέτησε τη μεθοδολογία της Εξερευνητικής Πρακτικής, εμπλέκοντας 16 μαθητές (10 κορίτσια και 6 αγόρια) της πρώτης τάξης Λυκείου, στο φυσικό χώρο και χρόνο διδασκαλίας τους, με στόχο να ενισχύσει την επίδοση των μαθητών. Μέσα από τη διδασκαλία του συλλογικού πολιτισμικού ήθους της Ελληνικής γλώσσας και του ατομικού πολιτισμικού ήθους της Αγγλικής γλώσσας, όπως αυτές ομιλούνται από τους χρήστες τους ως μητρικές γλώσσες, η έρευνα είχε ως στόχο να ενισχύσει την πραγματολογική και διαπολιτισμική ενημερότητα των μαθητών. Η παρέμβαση αποτέλεσε μια προσπάθεια ευθυγράμμισης της αξιολόγησης με το πρόγραμμα διδασκαλίας. Η ποσοτική και ποιοτική ανάλυση της διαμορφωτικής αξιολόγησης, της τελικής αξιολόγησης, αλλά και της αυτό-αξιολόγησης των μαθητών και η τριγωνοποίηση των αποτελεσμάτων απέδειξαν ότι η ευθυγράμμιση της αξιολόγησης με το πρόγραμμα διδασκαλίας μπορεί να ενισχύσει σε μεγάλο βαθμό την απόκτηση πραγματολογικής και διαπολιτισμικής ενημερότητας των μαθητών ως προς την κατανόηση και την παραγωγή κατάλληλων λεκτικών πράξεων συγνώμης στην Αγγλική γλώσσα.
Διερεύνηση των ρυθμιστικών γονιδίων της αιμοποίησης στη λευχαιμογένεση της παιδικής ηλικίας
Authors: Αδαμάκη Μαρία
Published: September 2021

Οι πιο συχνοί στόχοι των γενετικών αλλοιώσεων στις ανθρώπινες λευχαιμίες είναι τα γονίδια μεταγραφικών παραγόντων που έχουν βασικές λειτουργίες στην φυσιολογική ανάπτυξη των κυττάρων του αίματος. Φαίνεται ότι ένα υποσύνολο των γονιδίων που εκφράζονται στα φυσιολογικά αρχέγονα αιμοποιητικά κύτταρα (HSCs) επανενεργοποιούνται στα αρχέγονα λευχαιμικά κύτταρα (LSCs), υποδεικνύοντας έτσι ότι ο λευχαιμικός μετασχηματισμός των προγονικών κυττάρων σχετίζεται με τη μη φυσιολογική επανενεργοποίηση των γονιδίων που είναι υπεύθυνα για την φυσιολογική κυτταρική αυτοανανέωση. Στην παρούσα μελέτη διερευνήσαμε τα επίπεδα έκφρασης τεσσάρων γονιδίων, και ειδικότερα των HOXA9, MEIS1, AML1 και IRF4, τα οποία είναι ισχυροί ρυθμιστές της φυσιολογικής αιμοποίησης και που ενδέχεται να εμπλέκονται στη «γένεση» της λευχαιμίας της παιδικής ηλικίας. Υψηλά επίπεδα έκφρασης και των τεσσάρων γονιδίων, σε διαφορετικά ποσοστά, ανιχνεύθηκαν σε εύρος λευχαιμικών υποτύπων, που τυποποιήθηκαν ανοσο-φαινοτυπικά και κυτταρογενετικά. Η μη φυσιολογική ενεργοποίηση των HOXA9, MEIS1 και AML1 παρατηρήθηκε σε υποομάδες με διαφορετικές κυτταρογενετικές διαταραχές που δεν έχουν συσχετισθεί με την έκφραση των εν λόγω γονιδίων μέχρι σήμερα. Το γεγονός αυτό υποδηλώνει τη συμμετοχή των γονιδίων αυτών σε ένα ευρύτερο φάσμα λευχαιμικών υποτύπων. Επιπλέον, παρατηρήθηκαν στατιστικώς σημαντικοί συσχετισμοί μεταξύ των υψηλών προτύπων γονιδιακής έκφρασης και της υποτροπής, της συνολικής επιβίωσης, και της υπολειπόμενης νόσου. Συγκεκριμένα, η υπερέκφραση του MEIS1 θα μπορούσε να χρησιμοποιηθεί ως δείκτης παρακολούθησης του λευχαιμικού φορτίου και της ελάχιστης υπολειπόμενης νόσου (ΕΥΝ), η υπερέκφραση των HOXA9 και MEIS1 θα μπορούσε να χρησιμοποιηθεί ως δείκτης κακής πρόγνωσης της νόσου, αφού συνδέεται με υψηλά ποσοστά υποτροπής και χαμηλότερη συνολική επιβίωση αντίστοιχα, ενώ η υπερέκφραση του IRF4 θα μπορούσε να αποτελέσει σημαντικό δείκτη καλής πρόγνωσης και απόκρισης στη θεραπεία. Τα αποτελέσματά μας κατέδειξαν πως τα τρία από τα τέσσερα γονίδια που μελετήθηκαν θα μπορούσαν να διερευνηθούν περαιτέρω για τη χρησιμότητά τους ως επιπρόσθετοι προγνωστικοί δείκτες της νόσου κατά τη διάγνωση. Η ταυτοποίηση των μη φυσιολογικών προτύπων έκφρασης μπορεί να επιφέρει σημαντικές πληροφορίες για τον ρόλο των γονιδίων αυτών στη δημιουργία της οξείας λευχαιμίας της παιδικής ηλικίας, καθώς και την βαθύτερη κατανόηση των βημάτων που οδηγούν στη νόσο. Κατά συνέπεια, θα μπορούσαν να αποκαλυφθούν νέοι μοριακοί στόχοι για την ανάπτυξη νέων θεραπευτικών προσεγγίσεων που θα είναι προσαρμοσμένες στις ανάγκες του εκάστοτε ασθενούς, ανάλογα με το μοριακό προφίλ του ασθενή και της νόσου. Μέσα από την ταυτοποίηση τέτοιων μοριακών στόχων μπορούμε να ελπίζουμε σε επιτυχή θεραπεία στις δύσκολες θεραπευτικά περιπτώσεις ανθεκτικής νόσου ή λευχαιμιών με υψηλό κίνδυνο υποτροπών.
Μελέτη της θερμικής ετερογένειας αθηρωματικών πλακών σε ασθενείς με νόσο καρωτίδων άμφω με τη μέθοδο της ακτινομετρίας μικροκυμάτων
Authors: Μπενέτος Γεώργιος
Published: September 2021

Σκοπός: Η αθηρωμάτωση των καρωτίδων αποτελεί βασική αιτία Αγγειακού Εγκεφαλικού Επεισοδίου (ΑΕΕ). Η φλεγμονή συμβάλλει σημαντικά στην εξέλιξη, αλλά και στην αποσταθεροποίηση των αθηρωματικών πλακών. Η ακτινομετρία μικροκυμάτων (MWR) επιτρέπει την εκτίμηση της θερμοκρασίας των εν τω βάθει ιστών, εκφράζοντας το βαθμό φλεγμονής τους. Σκοπός της παρούσας μελέτης ήταν να διερευνηθεί αν: α) σε ασθενείς με στεφανιαία νόσο παρατηρείται συσχέτιση της θερμικής ετερογένειας μεταξύ των δύο καρωτίδων του κάθε ασθενούς, όπως αυτή εκτιμάται από την MWR, και β) σε ασθενείς με πρόσφατο αθηροθρομβωτικό ΑΕΕ οι ένοχες καρωτίδες εμφανίζουν υψηλότερες θερμοκρασίες.Μέθοδος Ομάδα Α: Διαδοχικοί ασθενείς με σημαντική στεφανιαία νόσο (στένωση ≥50% σε ένα τουλάχιστον επικαρδιακό στεφανιαίο αγγείο στο στεφανιογραφικό έλεγχο) υποβλήθηκαν σε υπερηχογράφημα καρωτίδων και μέτρηση της θερμοκρασίας των καρωτίδων με το MWR. Ως ΔΤ ορίστηκε η μέγιστη διαφορά θερμοκρασίας σε κάθε καρωτίδα.Ομάδα Β: Διαδοχικοί ασθενείς με πρόσφατο μη καρδιοεμβολικό πρόσθιας εγκεφαλικής κυκλοφορίας ΑΕΕ εκτιμήθηκαν εντός 24 ωρών από την έναρξη των συμπτωμάτων με: α) υπερηχογράφημα καρωτίδων και β) MWR. Στη μελέτη συμπερλήφθηκαν μόνο οι ασθενείς με πλάκες καρωτίδων άμφω.Αποτελέσματα Ομάδα Α: Συμπεριλήφθηκαν συνολικά 200 ασθενείς με σημαντική στεφανιαία νόσο. Το μέσο ΔΤ ήταν παρόμοιο μεταξύ αριστερών και δεξιών καρωτίδων (0,78±0,48 έναντι 0,84±0,52°C, p=0,12). Παρατηρήθηκε σημαντική συσχέτιση των τιμών ΔΤ μεταξύ αριστερών και δεξιών καρωτίδων (p<0,001, R=0,38). Το άρρεν φύλο, η παρουσία καρωτιδικών αθηρωματικών πλακών άμφω, ο σακχαρώδης διαβήτης και η αρτηριακή υπέρταση βρέθηκαν ανεξάρτητοι προγνωστικοί παράγοντες υψηλών τιμών ΔΤ άμφω.Ομάδα Β: Συμπεριλήφθηκαν συνολικά 50 ασθενείς στη μελέτη. Οι ένοχες καρωτίδες εμφάνιζαν υψηλότερες τιμές ΔΤ σε σχέση με τις αντίπλευρες τόσο στην ανάλυση σε επίπεδο αγγείου όσο και σε επίπεδο ασθενούς (0,93±0,58 έναντι 0,58±0,35°C, p<0,001 και 0,98±0,59 versus 0,52±0,26°Cp<0,001, αντίστοιχα). Στην πολυπαραγοντική ανάλυση οι τιμές ΔΤ προέβλεπαν ανεξάρτητα την ένοχη καρωτίδα. Η προσθήκη της μεταβλητής ΔΤ σε προβλεπτικά μοντέλα που βασίζονταν σε υπερηχογραφικά χαρακτηριστικά αύξησε την προβλεπτική αξία του μοντέλου σημαντικά (c-statistic 0,691 έναντι 0,768, pδιαφ=0,05).Συμπεράσματα: Στους ασθενείς με στεφανιαία νόσο παρατηρείται συμμετρία στη θερμική ετερογένεια των δύο καρωτίδων. Σε ασθενείς με πρόσφατο αθηροθρομβωτικό ΑΕΕ οι ενοχες καρωτίδες εμφανίζουν υψηλότερες θερμοκρασίες,